Pacient dostal na vysoký tlak predpísaný Magnosolv a Pranesa
Dobrý deň mávam vysoký tlak a doktorka mi predpísala magnosolv aj pranesa 5mg poraďte mi ďakujem
Dobrý deň,
ďakujeme za prejavenú dôveru.
Krvný tlak je tlak cirkulujúcej krvi vyvíjaný na steny ciev. Za normálny krvný tlak sa považujú hodnoty do 120/80 mmHg. O hypertenzii alebo vysokom krvnom tlaku môžeme hovoriť vtedy, ak hodnoty krvného tlaku trvale prevyšujú 140/90 mmHg. Príčiny vysokého tlaku sú rôzne. K rozvinutiu prispieva genetika, nadmerný príjem soli, stres, nadmerná záťaž, málo pohybu, obezita či choroby obličiek.
Liek Prenessa obsahuje liečivo perindopril, ktoré patrí do skupiny inhibítorov angiotenzín konvertujúceho enzýmu (ACE). Používa sa na viaceré indikácie vrátane liečby vysokého krvného tlaku (hypertenzie).
Kombinácia Prenessy a magnézia je pri vysokom krvnom tlaku vhodná a v praxi aj často podávaná. Magnézium v súvislosti s vysokým krvným tlakom pomáha normalizovať napätie cievnej steny, čo sa prejavuje zlepšením hodnôt krvného tlaku. Dĺžka podávania magnézia je vo všeobecnosti minimálne 6 týždňov a je vhodný aj na dlhodobé užívanie. Je však potrebné dodržať primárne nariadenia lekára. Zároveň sa odporúča priebežne monitorovať hodnoty krvného tlaku.
Taktiež je vhodné sa zamerať na zmenu životného štýlu a zníženie príjmu soli. Základom je dostatok spánku, zdravá vyvážená strava, pohyb, pri nadváhe zníženie hmotnosti, obmedzenie fajčenia, príjmu kofeínu a alkoholu. Pri výskyte akýchkoľvek ťažkostí sa obráťte na lekára.
Prajem pekný zvyšok dňa.
S pozdravom
PharmDr. Veronika Kiabová